早禾田
作者：趙文
朝代：宋

paragraphs: 雨雨不肯止，倒瀉春江濤。
可憐龍公苦，甚我行路勞。
長陂不可涉，攀嶺如猿猱。
忽然出夷曠，行人何滔滔。
館定訪我友，醉我軟脚醪。
翻思昨暮秋，有酒安可逃。
諸少森玉立，俊秀非兒曹。
示我近所作，亦復吹其毛。
人生有乘除，理不差秋毫。
豈非昨者厄，故有今者遭。
歸來弛然卧，夢中亦陶陶。